Ranskan tasavallan aloite neuvoston direktiivin antamiseksi kolmansien maiden kansalaisia koskevien maastapoistamispäätösten vastavuoroisesta tunnustamisesta



Virallinen lehti nro C 243 , 24/08/2000 s. 0001 - 0003



Ranskan tasavallan aloite neuvoston direktiivin antamiseksi kolmansien maiden kansalaisia koskevien maastapoistamispäätösten vastavuoroisesta tunnustamisesta (2000/C 243/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 63 artiklan 3 kohdan, ottaa huomioon Ranskan tasavallan aloitteen, ottaa huomioon Euroopan parlamentin lausunnon, sekä katsoo seuraavaa: 1) Perustamissopimuksessa määrätään, että neuvosto toteuttaa maahanmuuttopolitiikkaa koskevat toimenpiteet aloilla, jotka koskevat paitsi maahantuloa ja oleskelua koskevia edellytyksiä myös laitonta maahantuloa ja laitonta oleskelua. 2) Tampereella 15 ja 16 päivänä lokakuuta 1999 kokoontunut Eurooppa-neuvosto vakuutti olevansa halukas luomaan vapauteen, turvallisuuteen ja oikeuteen perustuvan alueen. Tätä varten yhteisellä eurooppalaisella turvapaikka- ja maahanmuuttopolitiikalla on pyrittävä sekä kolmansien maiden kansalaisten tasapuoliseen kohteluun että maahanmuuttovirtojen parempaan hallintaan. 3) Tarve varmistaa maastapoistamispäätösten tehokkaampi täytäntöönpano ja jäsenvaltioiden välinen parempi yhteistyö edellyttää maastapoistamispäätösten vastavuoroista tunnustamista. 4) Kolmansien maiden kansalaisia koskevat maastapoistamispäätökset on tehtävä perusoikeuksien mukaisesti, sellaisina kuin ne taataan ihmisoikeuksien ja perusvapauksien suojaamiseksi 4 päivänä marraskuuta 1950 tehdyssä yleissopimuksessa, erityisesti sen 3 ja 8 artiklassa, 28 päivänä heinäkuuta 1951 tehdyssä pakolaisten oikeusasemaa koskevassa Geneven yleissopimuksessa ja sellaisina kuin ne ilmenevät jäsenvaltioille yhteisissä perustuslaillisissa periaatteissa. 5) Tämän ehdotetun toimen tavoitetta, joka on jäsenvaltioiden välinen yhteistyö kolmansien maiden kansalaisten maastapoistamista koskevissa asioissa, ei voida riittävällä tavalla saavuttaa jäsenvaltioiden toimin, vaan se voidaan toiminnan vaikutusten vuoksi saavuttaa paremmin yhteisön tasolla toissijaisuus- ja suhteellisuusperiaatteiden mukaisesti. Tässä direktiivissä ei ylitetä sitä, mikä on tämän tavoitteen saavuttamiseksi tarpeen, ON ANTANUT TÄMÄN DIREKTIIVIN: 1 artikla 1. Tämän direktiivin tarkoituksena on mahdollistaa jonkin jäsenvaltion, jäljempänä "tekijäjäsenvaltion", toimivaltaisen viranomaisen tekemän, toisen jäsenvaltion, jäljempänä "toimeenpanevan jäsenvaltion", alueella olevaa kolmannen maan kansalaista koskevan maastapoistamispäätöksen täytäntöönpano. 2. Edellä 1 kohdassa tarkoitettu maastapoistamistoimenpide toteutetaan tässä direktiivissä määritetyin edellytyksin. 2 artikla Tässä direktiivissä tarkoitetaan: a) "kolmannen maan kansalaisella" kaikkia täysi-ikäisiä henkilöitä, jotka eivät ole jonkin jäsenvaltion kansalaisia; b) "maastapoistamispäätöksellä" kaikkia jäsenvaltion toimivaltaisen viranomaisen tekemiä hallintopäätöksiä; c) "täytäntöönpanotoimenpiteellä" kaikkia toimeenpanevan jäsenvaltion tekemän maastapoistamispäätöksen toteuttamistoimenpiteitä. 3 artikla Edellä 1 artiklassa tarkoitettu maastapoistaminen toteutetaan seuraavissa tapauksissa: a) kolmannen maan kansalaista koskeva maastapoistamispäätös tehdään yleiselle järjestykselle aiheutuvan vakavan ja todellisen uhan tai kansallisen turvallisuuden perusteella seuraavissa tapauksissa: - kolmannen maan kansalaisen tuomitseminen tekijäjäsenvaltiossa vähintään vuoden ehdottomaan vankeusrangaistukseen, - kolmannen maan kansalaisen voidaan vakavin perustein otaksua syyllistyneen törkeisiin rangaistaviin tekoihin tai hänen aikomuksestaan osallistua sellaisiin tekoihin jonkin jäsenvaltion alueella on todisteita. Oleskelulupa ei estä tämän kohdan mukaisesti tehdyn maastapoistamispäätöksen täytäntöönpanoa. Maastapoistamispäätöksen perusteena on oltava vakava ja todellinen uhka ja sen on oltava 4 päivänä marraskuuta 1950 ihmisoikeuksien ja perusvapauksien suojaamiseksi tehdyn yleissopimuksen mukainen; b) kolmannen maan kansalaista koskeva maastapoistamispäätös tehdään ulkomaalaisten maahantuloa tai maassa oleskelua koskevien kansallisten säännösten rikkomisen perusteella. Edellä a ja b alakohdassa tarkoitetuissa tapauksissa maastapoistamispäätöstä ei saa siirtää myöhäisemmäksi eikä lykätä. 4 artikla Jos toimeenpanevalla jäsenvaltiolla ei ole tietoa siitä, onko maastapoistamispäätös edelleen täytäntöönpanokelpoinen, se varmistaa täytäntöönpanokelpoisuuden tekijäjäsenvaltiolta. Toimeenpaneva jäsenvaltio selvittää etukäteen henkilön aseman asianmukaisiin kansainvälisiin säädöksiin ja sovellettavaan kansalliseen säännöstöön nähden. 5 artikla Kyseisen kolmannen maan kansalaisen on voitava hakea muutosta täytäntöönpanotoimenpiteeseen toimeenpanevan jäsenvaltion lainsäädännön mukaisin edellytyksin. Kun toimeenpanevan jäsenvaltion lainsäädännössä säädetään, että muutoksenhakukanne ei ole lykkäävä, toimeenpaneva jäsenvaltio toteuttaa täytäntöönpanotoimenpiteen ja ilmoittaa siitä tekijäjäsenvaltiolle. Kun toimeenpanevan jäsenvaltion lainsäädännössä säädetään, että muutoksenhakukanne on lykkäävä, toimeenpaneva jäsenvaltio voi toteuttaa täytäntöönpanotoimenpiteen vasta kun kaikki muutoksenhakukeinot on käytetty ja täytäntöönpanotoimenpide on vahvistettu. Toimeenpaneva jäsenvaltio ilmoittaa tekijäjäsenvaltiolle toimenpiteen täytäntöönpanosta. 6 artikla Henkilötietojen suoja ja tietosuoja varmistetaan yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY(1) mukaisesti. 7 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään ...(2). Niiden on ilmoitettava tästä viipymättä komissiolle. Näissä jässenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 8 artikla Tämä direktiivi on osoitettu kaikille jäsenvaltioille. 9 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. Tehty ... Neuvoston puolesta Puheenjohtaja ... (1) EYVL L 281, 23.11.1995, s. 31. (2) ... vuotta tämän direktiivin voimaantulopäivästä.